Σωμύρ

Το **Σωμύρ** (γαλλικά: *Saumur*) είναι πόλη και κοινότητα στον νομό Μαιν-ε-Λουάρ στην Περιοχή του Λίγηρα, Γαλλία. Το 2023 είχε 26.241 κατοίκους.

Η πόλη είναι κτισμένη στις όχθες του Λίγηρα και είναι γνωστή για το κάστρο της, τη σχολή ιππικού και τους αμπελώνες.

## Ιστορία
Η παλαιότερη μνεία στην πόλη στα μεσαιωνικά λατινικά χρονολογείται από το 968, όπου αναφέρεται ως Salmuri. Εκείνη περίπου την εποχή άρχισε και η κατασκευή του κάστρου του Σωμύρ από τον Θεοβάλδο Α΄ για την προστασία της πόλης από επιδρομές. Το 1026 ο Φούλκων Γ΄ του Ανζού άλωσε την πόλη, συμπεριλαμβανομένου του μοναστηριού του Αγίου Φλωρεντίνου. Ένα νέο μοναστήρι κτίστηκε πέντε χρόνια αργότερα. Το 1370 ο Μπερτράν ντυ Γκεκλέν κατέκτησε την πόλη από τους Άγγλους. 

Το 1593 ιδρύθηκε στο Σωμύρ από τον Ουγενότο Φιλίπ ντε Μορνέ, ο οποίος ήταν ευνοούμενος του Ερρίκου Δ΄, η προτεσταντική ακαδημία του Σωμύρ, η οποία ήταν η πιο επιδραστική προτεσταντική θεολογική σχολή στη Γαλλία. Η ακαδημία συνέχισε να λειτουργεί μέχρι το 1685, όταν τέθηκε σε ισχύ το έδικτο του Φονταινεμπλώ. Το 1770 κτίστηκε στην πόλη στρατώνας για το σώμα των έφιππων καραμπινιέρων. Το 1814 ιδρύθηκε στην πόλη σχολή ιππικού, η οποία στεγάστηκε στους παλιούς στρατώνες. Το 1793, μετά τη Γαλλική Επανάσταση, κατά τη διάρκεια του Πολέμου της Βανδέας δόθηκε στο Σωμύρ μάχη, η οποία έληξε με νίκη των αντιεπαναστατών.

Κατά τη διάρκεια του Β΄ Παγκοσμίου Πολέμου, στη πόλη δόθηκε μάχη τον Ιούνιο του 1940, στην οποία οι δόκιμοι της σχολής ιππικού υπερασπίστηκαν την πόλη. Τις 8/9 Ιουνίου 1944 στην πόλη ρίχθηκε για πρώτη φορά η σεισμική βόμβα Tallboy με στόχο μια σιδηροδρομική σήραγγα ώστε να εμποδιστεί η μεταφορά τανκ βορείως του Λίγηρα. Η είσοδος της σήραγγας θάφτηκε, εμποδίζοντας την έγκαιρη μεταφορά των ενισχύσεων για την αντιμετώπιση της απόβασης στη Νορμανδία.

## Αξιοθέατα
thumb|Το κάστρο του Σωμύρ με αμπελώνες
* Το κάστρο του Σωμύρ βρίσκεται σε ύψωμα της πόλης. Η σημερινή του μορφή χρονολογείται από τον 14ο αιώνα.
* Το ντόλμεν του Μπανιώ, νότια της πόλης, είναι το μεγαλύτερο στη Γαλλία.
* Το Εθνικό Μουσείο Τεθωρακισμένων, με περισσότερα από 800 τεθωρακισμένα οχήματα, ερπυστριοφόρα και τροχοφόρα, από τις απαρχές της χρήσης τους μέχρι σήμερα.
* Η Εθνική Σχολή Ιππικού, όπου στεγάζεται το σώμα των Cadre Noir, το οποίο σήμερα πραγματοποιεί επιδείξεις.
* Ο Ναός του Αγίου Πέτρου, του 12ου αιώνα, με πρόσοψη του 17ου αιώνα και αναγεννησιακό κλίτος.
* Ο Ναός της Παναγίας του Νατιγί, την οποία επισκεπτόταν συχνά ο Λουδοβίκος ΙΑ΄, με πρόσοψη, θύρωμα και χορωδία του 12ου αιώνα και κλίτος του 11ου αιώνα. Στον τοίχο του ναού βρίσκονται ταπετσαρίες και ο χάλκινος σταυρός του Ζιλ ντε Τυρ.
* Ο Ναός του Αγίου Ιωάννη, ένα μικρό κτίριο σε γοτθικό ρυθμό του Ανζού.
* Ο Ναός του Αγίου Νικολάου του Σαρντονέ είναι κτισμένος τον 12ο αιώνα σε γοτθικό ρυθμό και διαθέτει νεότερο οβελό.
* Ο Ναός της Νοτρ-Νταμ-ντε-Αρντιγιέρ, του 16ου αιώνα.
* Το δημαρχείο του Σωμύρ χρονολογείται από τον 16ο αιώνα.
* Τα κτίρια της πόλης είναι ομοιόμορφα, φτιαγμένα από ντόπιο ασβεστόλιθο γνωστό ως τυφώ.
* Η περιοχή του Σωμύρ είναι γνωστή για τους αμπελώνες της με τα υπόγεια κελάρια.

## Πρόσωπα
* Ζοζέφ Φρανσουά Φουλόν (1715-1789), πολιτικός και γενικός ελεγκτής των Οικονομικών επί βασιλείας Λουδοβίκου ΙΣΤ΄
* Φελίξ Μπενουά (1818-1896), ζωγράφος και λιθογράφος
* Σαρλ Ερνστ Μπελέ (1826-1874), αρχαιολόγος
* Κοκό Σανέλ (1883-1971), σχεδιάστρια μόδας
* Φανί Αρντάν (1949-), ηθοποιός
* Λοράν Περνό (1955-), ηθοποιός

## Αδελφοποιημένες πόλεις
Το Σωμύρ έχει αδελφοποιηθεί με:
* Φορμίτζινε, Ιταλία
* Φέρντεν αν ντελ Άλερ, Γερμανία
* Γουόρικ, Αγγλία
* Άσβιλ, Βόρεια Καρολίνα, ΗΠΑ

## Παραπομπές


## Εξωτερικοί σύνδεσμοι
* 
*  

Κατηγορία:Μαιν-ε-Λουάρ
Κατηγορία:Πόλεις της Περιοχής του Λίγηρα
Κατηγορία:Κοινότητες της Γαλλίας